title: Deċiżjoni tal-Bord Ewropew dwar ir-Riskju Sistemiku tal- 21 ta’ Settembru 2011 dwar il-provvediment u l-ġbir ta’ informazzjoni għas-sorveljanza makro-prudenzjali tas-sistema finanzjarja fi ħdan l-Unjoni (BERS/2011/6)

text:
               13.10.2011

               MT

               Il-Ġurnal Uffiċjali tal-Unjoni Ewropea

               C 302/3

         DEĊIŻJONI TAL-BORD EWROPEW DWAR IR-RISKJU SISTEMIKU
   tal-21 ta’ Settembru 2011
   dwar il-provvediment u l-ġbir ta’ informazzjoni għas-sorveljanza makro-prudenzjali tas-sistema finanzjarja fi ħdan l-Unjoni
   (BERS/2011/6)
   2011/C 302/04
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta' Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b'mod partikolari l-Artikoli 3(2), 4(2) u 8(2) u l-Artikolu 15 tiegħu,
   Wara li kkunsidra r-Regolament tal-Kunsill (UE) Nru 1096/2010 tas-17 ta’ Novembru 2010 li jagħti lill-Bank Ċentrali Ewropew kompiti speċifiċi rigward il-funzjonament tal-Bord Ewropew dwar ir-Riskju Sistemiku (2), u partikolarment l-Artikolu 2(b), l-Artikolu 5 u l-Artikolu 6(4) tiegħu,
   Wara li kkunsidra d-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bord Ewropew dwar ir-Riskju Sistemiku (3), u b’mod partikolari l-Artikolu 28(1) tagħha,
   Billi:

               (1)

               L-Artikolu 3(2) tar-Regolament (UE) Nru 1092/2010 jistipula illi l-Bord Ewropew dwar ir-Riskju Sistemiku (BERS) irid jiddetermina u/jew jiġbor u janalizza l-informazzjoni kollha relevanti u neċessarja għas-sorveljanza makro-prudenzjali tas-sistema finanzjarja fi ħdan l-Unjoni sabiex jikkontribwixxi għall-prevenzjoni jew it-tnaqqis tar-riskji sistemiċi għall-istabbiltà finanzjarja fl-Unjoni li jirriżultaw minn żviluppi fi ħdan is-sistema finanzjarja, billi jitqiesu żviluppi makroekonomiċi, sabiex jiġu evitati perijodi ta’ nkwiet finanzjarju mifrux.

               (2)

               L-Artikolu 15(2) tar-Regolament (UE) Nru 1092/2010 jistipula illi l-Awtoritajiet Superviżorji Ewropej (ASEi), is-Sistema Ewropea tal-Banek Ċentrali (SEBĊ), il-Kummissjoni Ewropea, l-awtoritajiet superviżorji nazzjonali (NSAs) u l-awtoritajiet nazzjonali tal-istatistika jridu jikkollaboraw mill-qrib mal-BERS u jipprovdulu l-informazzjoni kollha neċessarja għat-twettiq tal-kompiti tiegħu skont il-leġiżlazzjoni tal-Unjoni.

               (3)

               Skont l-Artikolu 15(3) tar-Regolament (UE) Nru 1092/2010, il-BERS jista’ jitlob informazzjoni mingħand l-ASEi, bħala regola jew fil-qosor jew f’forma aggregata sabiex istituzzjonijiet finanzjarji individwali ma jkunux jistgħu jiġu identifikati.

               (4)

               Premessa 10 tar-Regolament (UE) Nru 1096/2010 tistipula illi “Il-BĊE għandu jkun fdat bil-kompitu li jipprovdi appoġġ statistiku lill-BERS”, skont il-premessa 9 tiegħu.

               (5)

               Din id-Deċiżjoni ma tindaħalx fid-dritt tal-BĊE li juża għall-iskopijiet tiegħu l-informazzjoni illi huwa jiġbor taħt ir-Regolament tal-Kunsill (KE) Nru 2533/98 tat-23 ta’ Novembru 1998 dwar il-ġbir ta’ tagħrif statistiku mill-Bank Ċentrali Ewropew (4).

               (6)

               Il-kontenut tal-informazzjoni aggregata li hija neċessarja fiż-żmien qasir għall-attività tal-BERS ġie definit f’kooperazzjoni mal-BĊE u l-ASEi fuq il-bażi ta’ rapport konġunt,

         ADOTTA DIN ID-DEĊIŻJONI:
   Artikolu 1
   Ambitu
   Din id-Deċiżjoni tistabbilixxi l-informazzjoni aggregata meħtieġa mill-BERS għat-twettiq tal-kompiti tiegħu u tistabbilixxi r-regoli dettaljati għall-provvediment u l-ġbir ta’ dik l-informazzjoni.
   Artikolu 2
   Provvediment regolari ta’ informazzjoni aggregata
   1.   Il-provvediment regolari tal-informazzjoni aggregata meħtieġa mill-BERS għat-twettiq tal-kompiti tiegħu għandu jseħħ kif speċifikat fl-Annessi I u II.
   2.   L-informazzjoni aggregata stabbilita fl-Anness I għandha tkun ipprovduta mill-BĊE.
   3.   L-informazzjoni aggregata stabbilita fl-Anness II għandha tkun ipprovduta mill-ASEi rispettivi.
   4.   Is-Segretarjat tal-BERS għandu:

               (a)

               jistabbilixxi, fejn neċessarju, l-ispeċifikazzjonijiet tekniċi li jikkonċernaw l-informazzjoni msemmija fil-paragrafu 1, wara li jkun ikkonsulta mal-BĊE u/jew mal-ASEi kif xieraq, u

               (b)

               jiġbor l-informazzjoni msemmija fil-paragrafu 1 u jikkoopera mal-BĊE u mal-ASEi skont il-każ.

         Artikolu 3
   Provvediment ad hoc ta’ informazzjoni aggregata
   Il-proċeduri li għandhom jiġu applikati mis-Segretarjat tal-BERS biex jagħmel talbiet għal informazzjoni aggregata fuq bażi ad hoc huma stabbiliti fl-Anness III.
   Artikolu 4
   Dħul fis-seħħ
   Din id-Deċizjoni għandha tidħol fis-seħħ fil-15 ta’ Ottubru 2011.

      Magħmul fi Frankfurt am Main, il-21 ta’ Settembru 2011.

            Il-President tal-BERS

         Jean-Claude TRICHET

      (1)  ĠU L 331, 15.12.2010, p. 1.

      (2)  ĠU L 331, 15.12.2010, p. 162.

      (3)  ĠU C 58, 24.2.2011, p. 4.

      (4)  ĠU L 318, 27.11.1998, p. 8.

      ANNESS I

         Provvediment regolari ta’ informazzjoni aggregata mill-Bank Ċentrali Ewropew

      Il-Bank Ċentrali Ewropew (BĊE) jirrapporta settijiet ta’ dejta, ippubblikati u mhumiex, għall-Istati Membri li l-munita tagħhom hija l-euro fil-qasam tal-istatistika monetarja u finanzjarja, li huma rregolati fir-rigward tal-kontenut, il-frekwenza u t-tempestività mill-atti legali msemmijin aktar ’l isfel, jew kif stabbilit mill-prattika komuni. Sa fejn id-dejta għall-Istati Membri li l-munita tagħhom mhijiex l-euro ssir disponibbli fuq bażi volontarja bl-approvazzjoni tal-banek ċentrali nazzjonali relevanti, il-BĊE jirrapporta dik id-dejta wkoll.

                  1.

                  Dejta tal-karta tal-bilanċ ta’ istituzzjonijiet finanzjarji monetarji (MFIs) kif definiti fir-Regolament BĊE/2008/32 tad-19 ta’ Diċembru 2008 dwar il-karta tal-bilanċ tas-settur tal-istituzzjonijiet finanzjarji monetarji (riformulazzjoni) (1).

                  2.

                  Statistika dwar ir-rati ta’ mgħax applikati minn MFIs kif definiti fir-Regolament BĊE/2001/18 tal-20 ta’ Diċembru 2001 dwar l-istatistika dwar ir-rati tal-imgħax applikati mill-istituzzjonijiet finanzjarji monetarji fuq id-depożiti u s-self miżmuma mill-familji u l-korporazzjonijiet mhux finanzjarji (2).

                  3.

                  Statistika dwar fondi ta’ investiment kif definiti fir-Regolament BĊE/2007/8 tas-27 ta’ Lulju 2007 dwar statistika fir-rigward tal-attiv u l-passiv ta’ fondi ta’ investiment (3).

                  4.

                  Statistika dwar it-titolizzazzjoni kif definita fir-Regolament BĊE/2008/30 tad-19 ta’ Diċembru 2008 dwar l-istatistika fir-rigward tal-attiv u l-passiv ta’ korporazzjonijiet vetturi finanzjarji ingaġġati fi tranżazzjonijiet ta’ securitisation
                      (4).

                  5.

                  Statistika magħżula monetarja, tal-istituzzjonijiet finanzjarji u tas-swieq kif definita fil-Linja Gwida BĊE/2007/9 tal-1 ta’ Awwissu 2007 dwar l-istatistika monetarja, tal-istituzzjonijiet finanzjarji u dik tas-swieq (riformulazzjoni) (5).

                  6.

                  Dejta bankarja kkonsolidata, kif approvata mill-Kunsill Governattiv tal-BĊE u mill-Kunsill Ġenerali, li tkopri dejta fuq il-karta tal-bilanċ, il-kont ta’ qligħ u telf u s-solvibbiltà ta’ gruppi bankarji fuq bażi aggregata.

         (1)  ĠU L 15, 20.1.2009, p. 14.

         (2)  ĠU L 10, 12.1.2002, p. 24.

         (3)  ĠU L 211, 14.8.2007, p. 8.

         (4)  ĠU L 15, 20.1.2009, p. 1.

         (5)  ĠU L 341, 27.12.2007, p. 1.

      ANNESS II

         Provvediment regolari ta’ informazzjoni aggregata mill-Awtoritajiet Superviżorji Ewropej

         REGOLA ĠENERALI

      Informazzjoni aggregata pprovduta mill-Awtoritajiet Superviżorji Ewropej (ASEi) tinkludi dejta dwar tal-anqas tliet persuni legali, li l-ebda waħda minnhom ma tirrappreżenta 85 % jew aktar tas-suq relevanti, kemm jekk jikkonsisti minn Stat Membru wieħed jew aktar kif ukoll mill-Unjoni kollha. Madankollu, jekk miżuri ta’ varjazzjoni huma pprovduti flimkien mal-informazzjoni aggregata, l-informazzjoni aggregata tinkludi dejta dwar tal-anqas ħames persuni legali meta tkun qed tirreferi għal dejta disponibbli għall-pubbliku, u dejta dwar tal-anqas sitt persuni legali meta hemm ħtieġa li tiġi protetta dejta kunfidenzjali f’livell ta’ impriża.
      A.   Awtorità Bankarja Ewropea (ABE)

      L-ABE tirrapporta s-settijiet ta’ dejta li ġejjin għal kampjun ta’ gruppi bankarji kbar kif definit bejn il-BERS u l-ABE:
      A1.   Sett ta’ dejta: dejta trimestrali minn mudelli tal-COREP u tal-FINREP
          (1)

      Sa fejn l-informazzjoni relevanti tkun inġabret b’kooperazzjoni mal-NSAs, l-ABE tittrażmetti lill-BERS id-dejta neċessarja biex jiġu kkumpilati l-indikaturi msemmija aktar ’l isfel, li huma pprovduti wkoll lill-ABE, kif ukoll korrelazzjonijiet bejn l-indikaturi u l-miżuri ta’ varjazzjoni li ġejjin: minimu, l-ewwel (aktar baxx) u t-tielet (ogħla) quartile, mezzan, medju, massimu. L-ABE għandha tittrażmetti din l-informazzjoni kull trimestru, ħamest ijiem tax-xogħol wara li l-ABE tkun irċeviet id-dejta mingħand l-NSAs, li jseħħ 90 jum wara d-data ta’ referenza. Id-data għall-ewwel trażmissjoni ta’ informazzjoni għandha tiġi miftehma bejn il-BERS u l-ABE. Dejta b’lura konsistenti għall-ħames sat-tmien trimestri preċedenti għandha tiġi ppreżentata wkoll, jekk disponibbli, fuq bażi tal-aħjar sforz.
      L-indikaturi li ġejjin għandhom jiġu pprovduti:

                  (a)

                  indikaturi tas-solvibbiltà:
                  proporzjon tal-kapital tier 1; proporzjon tal-kapital totali; proporzjon ta’ tier 1 (esklużi l-istrumenti ibridi); rekwiżiti tal-kapital ta’ kreditu ta’ riskju tar-rekwiżiti tal-kapital totali; rekwiżiti tal-kapital tar-rekwiżiti tal-kapital totali b’metodu standardizzat; rekwiżiti tal-kapital ta’ titolizzazzjoni tar-rekwiżiti tal-kapital totali; rekwiżiti tal-kapital b’metodu “bbażat fuq klassifika interna” tar-rekwiżiti tal-kapital totali; ir-rekwiżiti tal-kapital tar-riskju tas-suq tar-rekwiżiti tal-kapital totali; ir-rekwiżiti tal-kapital tar-riskju operazzjonali tar-rekwiżiti tal-kapital totali; rekwiżiti tal-kapital tar-riskju għas-saldu u l-kunsinna tar-rekwiżiti tal-kapital totali; rekwiżiti tal-kapital oħrajn tar-rekwiżiti tal-kapital totali;

                  (b)

                  indikaturi tar-riskju ta’ kreditu u tal-kwalità tal-assi:
                  self dovut (> 90 jum) għal self totali u ħlasijiet bil-quddiem; self ippreġudikat għal self totali; proporzjon tal-kopertura (benefiċċji speċifiċi għat-total tas-self gross ippreġudikat); self dovut (> 90 jum) u strumenti ta’ dejn għal self totali u l-istrumenti ta’ dejn; proporzjon tal-kopertura (benefiċċji speċifiċi għal self u strumenti ta’ dejn għat-total tas-self gross ippreġudikat u l-istrumenti ta’ dejn); proporzjon tal-kopertura (benefiċċji kollha għal self u strumenti ta’ dejn għat-total tas-self gross ippreġudikat u l-istrumenti ta’ dejn); assi finanzjarji ppreġudikati għall-assi totali; strumenti ta’ dejn ippreġudikati għat-total tal-istrumenti ta’ dejn; indeboliment akkumulat tal-assi finanzjarji għat-total tal-assi (gross);

                  (c)

                  indikaturi tar-riskji għall-qligħ:
                  redditu fuq l-ekwità; redditu fuq ir-rekwiżiti tal-kapital regolatorju; proporzjon tal-kost-dħul; redditu fuq l-assi; dħul mill-imgħax nett għat-total tad-dħul operattiv; miżata nett u dħul bħala kummissjoni għat-total tad-dħul operattiv; dħul minn dividend għat-total tad-dħul operattiv; qligħ (telf) realizzat nett fuq assi finanzjarji u passiv mhux imkejjel b’valur ġust permezz ta’ qligħ jew telf għat-total tad-dħul operattiv; dħul nett fuq assi finanzjarji u passiv miżmumin għan-negozju għat-total tad-dħul operattiv; dħul nett fuq assi finanzjarji u passiv indikati b’valur ġust permezz ta’ qligħ jew telf għat-total tad-dħul operattiv; dħul operattiv ieħor nett għat-total tad-dħul operattiv; dħul nett għat-total tad-dħul operattiv; indeboliment tal-assi finanzjarji għat-total tad-dħul operattiv

                  (d)

                  struttura tal-karta ta’ bilanċ:
                  proporzjon self-għal-depożitu; depożiti tal-klijenti għat-total tal-passiv; proporzjon ta’ lieva finanzjarja (kapital tieri 1 għal (total tal-assi); titoli ta’ dejn għat-total tal-passiv; depożiti minn istituzzjonijiet ta’ kreditu għat-total tal-passiv; ekwità għat-total tal-passiv u tal-ekwità; flus kontanti u assi għan-negozju għat-total tal-assi; flus kontanti, assi għan-negozju u assi disponibbli-għal-bejgħ għat-total tal-assi; assi finanzjarji miżmumin għan-negozju għat-total tal-assi; passiv finanzjarju miżmum għan-negozju għat-total tal-passiv u tal-ekwità; self u ħlasijiet bil-quddiem (eskluż il-ktieb tan-negozju) għat-total tal-assi; proporzjon dejn-għal-ekwità; partiti barra l-karta tal-bilanċ għat-total tal-assi;

                  (e)

                  rati ta’ tkabbir (%) fis-sena:
                  total tal-assi; self totali; total tad-depożiti tal-klijenti; total tad-dħul operattiv; indeboliment tal-assi finanzjarji; self u strumenti ta’ dejn dovuti (> 90 jum); total gross tas-self ippreġudikat u l-istrumenti ta’ dejn; assi stmati abbażi tar-riskju.

            A2.   Sett ta’ dejta: dejta trimestrali dwar il-likwidità

      L-ABE tittrażmetti lill-BERS id-dejta neċessarja biex jiġu kkumpilati l-indikaturi elenkati hawn isfel, li huma wkoll ipprovduti mill-ABE, kif ukoll il-miżuri ta’ varjazzjoni li ġejjin: minimu, l-ewwel (aktar baxx) u t-tielet (ogħla) quartile, mezzan, medju, massimu. Din l-informazzjoni tiġi trażmessa kull trimestru, ħamest ijiem tax-xogħol wara li l-ABE tkun irċeviet id-dejta mingħand l-NSAs, li jseħħ 90 jum wara d-data ta’ referenza. L-informazzjoni fl-ewwel trażmissjoni għandha tirreferi għal nofs l-2013, u skont l-aħħar bidliet għad-dispożizzjonijiet dwar ir-rapportar stabbiliti fid-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u t-tkomplija tan-negozju tal-istituzzjonijiet ta’ kreditu (tfassil mill-ġdid) (2) u d-Direttiva 2006/49/KE tal-Parlament Ewropew u tal-Kunsill tal-14 ta’ Ġunju 2006 dwar l-adegwatezza tal-kapital ta’ kumpaniji tal-investiment u istituzzjonijiet ta’ kreditu (tfassil mill-ġdid) (3). Id-data għall-ewwel trażmissjoni ta’ informazzjoni għandha tiġi miftehma bejn il-BERS u l-ABE. L-ebda informazzjoni storika ma hija meħtieġa.
      L-indikaturi li ġejjin għandhom ikunu pprovduti: sostituti fuq il-bażi ta’ dejta disponibbli għall-proporzjon tal-kopertura tal-likwidità u l-proporzjon tal-iffinanzjar stabbli nett.
      A3.   Sett ta’ dejta: dejta trimestrali minn mudelli tal-ABE għar-rappurtar komuni ta’ skoperturi kbar
          (4)

      Sa fejn l-informazzjoni relevanti tkun inġabret b’kooperazzjoni mal-NSAs u skont ir-regola ġenerali dwar l-informazzjoni aggregata, l-ABE tittrażmetti lill-BERS id-dejta neċessarja biex jiġu kkumpilati l-indikaturi elenkati hawn isfel, li huma pprovduti wkoll mill-ABE, kif ukoll il-miżuri ta’ varjazzjoni miftehma bejn il-BERS u l-ABE. Din l-informazzjoni tiġi trażmessa kull trimestru, ħamest ijiem tax-xogħol wara li tkun ġiet riċevuta id-dejta mingħand l-NSAs, li jseħħ 90 jum wara d-data ta’ referenza. L-informazzjoni fl-ewwel trażmissjoni għandha tirreferi għall-aħħar ta’ Diċembru 2011. Id-data għall-ewwel trażmissjoni ta’ informazzjoni għandha tiġi miftehma bejn il-BERS u l-ABE. L-ebda informazzjoni storika ma hija meħtieġa.
      L-indikaturi li ġejjin għandhom ikunu pprovduti: in-numru ta’ skoperturi kbar tal-gruppi bankarji kbar tal-Unjoni; l-ammont ta’ skoperturi kbar maqsumin skont il-pajjiż u s-settur tal-kontroparti (gvern; gruppi bankarji kbar oħrajn tal-Unjoni; banek oħra; intermedjarji finanzjarji oħra; korporazzjonijiet mhux finanzjarji; imnut); l-ammont (l-iskopertura qabel it-tnaqqis tar-riskju tal-kreditu) ta’ skoperturi kbar tal-gruppi bankarji l-kbar tal-Unjoni maqsumin skont l-istrument (assi; derivati; barra l-karta tal-bilanċ; skoperturi indiretti) u l-persentaġġ tal-fondi proprji; l-ammont (l-iskopertura wara t-tnaqqis tar-riskju tal-kreditu, tal-ktieb bankarju) ta’ skoperturi kbar ta’ gruppi bankarji kbar tal-Unjoni u l-persentaġġ ta’ fondi proprji.
      B.   L-Awtorità Ewropea tal-Assigurazzjoni u l-Pensjonijiet tax-Xogħol (AEAPX)

      L-AEAPX tirrapporta s-settijiet ta’ dejta li ġejjin. Is-sett ta’ dejta B1 jirreferi għal kumpaniji tal-assigurazzjoni kbar tal-Unjoni, kif identifikati mill-AEAPX. Is-sett ta’ dejta B2 jirreferi għall-kumpaniji tal-assigurazzjoni kollha tal-Unjoni, b’din l-informazzjoni aggregata tinġabar fuq bażi individwali.
      B1.   Sett ta’ dejta: rappurtar annwali rapidu

      Sa fejn l-informazzjoni relevanti tkun inġabret b’kooperazzjoni mal-NSAs u skont ir-regola ġenerali dwar l-informazzjoni aggregata, l-AEAPX tittrażmetti lill-BERS id-dejta neċessarja biex jiġu kkumpilati l-indikaturi elenkati hawn isfel, li huma pprovduti wkoll mill-AEAPX, jew bħala ammonti totali jew bħala l-miżuri ta’ varjazzjoni li ġejjin: medja mhux ippeżata, medja ppeżata bil-primjums gross, mezzan, l-ewwel quartile, it-tielet quartile, minimu, massimu. L-informazzjoni hija trażmessa ta’ kull sena, madwar 80 jum tal-kalendarju wara s-sena ta’ referenza. Id-data għall-ewwel trażmissjoni ta’ informazzjoni għandha tiġi miftehma bejn il-BERS u l-AEAPX.
      L-indikaturi li ġejjin għandhom jiġu pprovduti:

                  (a)

                  ammonti totali (somma):

                              (i)

                              total tan-negozju tal-assigurazzjoni (fuq il-ħajja u mhux fuq il-ħajja): primjums miktubin gross; primjums iggwadanjati nett; klejms imġarrba nett; spejjeż operattivi nett; kapital tas-solvibbiltà disponibbli; kapital tas-solvibbiltà meħtieġ;

                              (ii)

                              negozju tal-assigurazzjoni mhux fuq il-ħajja: primjums gross miktubin maqsumin skont il-linja tan-negozju (kontra l-inċidenti u tas-saħħa; ta’ vetturi bil-mutur; ir-responsabbiltà ta’ terzi għar-rigward tal-użu ta’ vetturi bil-mutur; klassijiet oħra; tal-baħar, tal-avjazzjoni u tat-trasport; kontra n-nar u ħsara oħra lill-proprjetà; responsabbiltà ġenerali; kreditu u garanzija; assigurazzjoni oħra mhux fuq il-ħajja); primjums iggwadanjati nett; klejms imġarrba nett; spejjeż operattivi nett; kapital tas-solvibbiltà disponibbli; kapital tas-solvibbiltà meħtieġ;

                              (iii)

                              negozju tal-assigurazzjoni fuq il-ħajja: primjums gross miktubin maqsumin skont il-linja tan-negozju (assigurazzjoni fuq il-ħajja konnessa; assigurazzjoni fuq il-ħajja mhux konnessa; assigurazzjoni fuq il-fidi ta’ kapital; assigurazzjoni tal-pensjoni ta’ grupp; assigurazzjoni oħra fuq il-ħajja); primjums iggwadanjati nett; klejms imġarrba nett; spejjeż operattivi nett; kapital tas-solvibiltà disponibbli; kapital tas-solvibbiltà meħtieġ;

                  (b)

                  miżuri ta’ varjazzjoni:

                              (i)

                              negozju tal-assigurazzjoni totali (fuq il-ħajja u mhux fuq il-ħajja); rata ta’ tkabbir ta’ primjums gross miktubin; redditu fuq l-ekwità; redditu fuq l-assi; proporzjon ta’ solvibbiltà;

                              (ii)

                              negozju tal-assigurazzjoni mhux fuq il-ħajja: rata ta’ tkabbir tal-primjums gross miktubin maqsumin skont il-linja tan-negozju (kontra l-inċidenti u tas-saħħa; ta’ vetturi bil-mutur; ir-responsabbiltà ta’ terzi għar-rigward tal-użu ta’ vetturi bil-mutur; klassijiet oħra; tal-baħar, tal-avjazzjoni u tat-trasport; kontra n-nar u ħsara oħra lill-proprjetà; responsabbiltà ġenerali; kreditu u garanzija; assigurazzjoni oħra li mhijiex fuq il-ħajja); proporzjon tat-telf; proporzjon tal-ispiża; proporzjon ikkombinat; redditu fuq l-ekwità; redditu fuq l-assi; proporzjon ta’ solvibbiltà;

                              (iii)

                              negozju tal-assigurazzjoni fuq il-ħajja: rata ta’ tkabbir ta’ primjums gross miktubin maqsumin skont il-linja tan-negozju (assigurazzjoni fuq il-ħajja konnessa; assigurazzjoni fuq il-ħajja mhux konnessa; assigurazzjoni fuq il-fidi ta’ kapital; assigurazzjoni tal-pensjoni ta’ grupp; assigurazzjoni oħra fuq il-ħajja); redditu fuq l-ekwità; redditu fuq l-assi; proporzjon ta’ solvibbiltà;

            B2.   Sett ta’ dejta: rappurtar annwali regolari

      Sa fejn l-informazzjoni relevanti tkun inġabret b’kooperazzjoni mal-NSAs u skont ir-regola ġenerali dwar l-informazzjoni aggregata, l-AEAPX tittrażmetti lill-BERS id-dejta neċessarja biex jiġu kkumpilati l-indikaturi elenkati aktar ’l isfel, li huma wkoll ipprovduti mill-AEAPX, bħala ammonti totali: medja mhux ippeżata, medja ppeżata bil-primjums gross, proporzjonijiet tal-assiguraturi l-kbar tal-Unjoni, mezzan, l-ewwel quartile, it-tielet quartile, minimu, massimu. Din l-informazzjoni hija trażmessa ta’ kull sena, madwar 270 jum tal-kalendarju wara s-sena ta’ referenza. Id-data għall-ewwel trażmissjoni ta’ dejta għandha tiġi miftehma bejn il-BERS u l-AEAPX. Serje storiċi huma pprovduti sa mill-2003.
      L-indikaturi li ġejjin għandhom jiġu pprovduti:

                  (a)

                  total tan-negozju tal-assigurazzjoni (fuq il-ħajja u mhux fuq il-ħajja): primjums miktubin gross; primjums iggwadanjati nett; klejms imġarrba nett; spejjeż operattivi nett; kapital tas-solvibbiltà disponibbli; kapital tas-solvibbiltà meħtieġ;

                  (b)

                  negozju tal-assigurazzjoni mhux fuq il-ħajja: primjums gross miktubin maqsumin skont il-linja tan-negozju (kontra l-inċidenti u tas-saħħa; ta’ vetturi bil-mutur; ir-responsabbiltà ta’ terzi għar-rigward tal-użu ta’ vetturi bil-mutur; klassijiet oħra; tal-baħar, tal-avjazzjoni u tat-trasport; kontra n-nar u ħsara oħra lill-proprjetà; responsabbiltà ġenerali; kreditu u garanzija; assigurazzjoni oħra mhux fuq il-ħajja), primjums iggwadanjati nett; klejms imġarrba nett; spejjeż operattivi nett; kapital tas-solvibbiltà disponibbli; kapital tas-solvibbiltà meħtieġ;

                  (c)

                  negozju tal-assigurazzjoni fuq il-ħajja: primjums gross miktubin maqsumin skont il-linja tan-negozju (assigurazzjoni fuq il-ħajja konnessa; assigurazzjoni fuq il-ħajja mhux konnessa; assigurazzjoni fuq il-fidi tal-kapital; assigurazzjoni tal-pensjoni ta’ grupp; assigurazzjoni oħra fuq il-ħajja); primjums iggwadanjati nett; klejms imġarrba nett; spejjeż operattivi nett; kapital tas-solvibbiltà disponibbli; kapital tas-solvibbiltà meħtieġ.

            C.   L-Awtorità Ewropea tat-Titoli u s-Swieq (AETS)

      L-AETS tirrapporta s-settijiet ta’ dejta li ġejjin:
      C1.   Sett ta’ dejta: Database tad-Direttiva dwar is-Swieq fl-Istrumenti Finanzjarji
          (5)
         (“MiFiD”)

      L-AETS tittrażmetti lill-BERS dejta, miġbura b’kooperazzjoni mal-NSAs, meħtieġa biex jiġu kkumpilati l-indikaturi elenkati aktar ’l isfel, li huma wkoll ipprovduti wkoll mill-AETS. Din l-informazzjoni hija trażmessa fuq bażi trimestrili, ħamest ijiem wara l-perijodu ta’ referenza. Id-data għall-ewwel trażmissjoni ta’ informazzjoni għandha tiġi miftehma bejn il-BERS u l-AETS. Informazzjoni storika hija pprovduta sa minn Novembru tal-2007.
      L-indikaturi li ġejjin għandhom jiġu pprovduti: l-isem u l-identifikazzjoni tal-Istat Membru tal-awtorità kompetenti li tkun awtorizzat l-internalizzaturi sistematiċi: l-isem u l-identifikazzjoni tal-Istat Membru tal-awtorità kompetenti li tkun awtorizzat il-faċilitajiet ta’ negozju multilaterali; l-isem u l-indikazzjoni tal-Istat Membru tal-awtorità kompetenti li tkun awtorizzat is-suq regolat; l-isem u l-indikazzjoni tal-Istat Membru tal-awtorità kompetenti li tkun awtorizzat l-istabbilimenti tar-rilaxx tal-kontroparti ċentrali.
      C2.   Sett ta’ dejta: database tas-sistema ta’ dejta ta’ referenza

      L-AETS tittrażmetti lill-BERS dejta, miġbura b’kooperazzjoni mal-NSAs, meħtieġa biex jiġu kkumpilati l-indikaturi elenkati aktar ’l isfel, li huma wkoll ipprovduti wkoll mill-AETS, kif ukoll il-miżuri ta’ varjazzjoni miftehma bejn il-BERS u l-AETS. Din l-informazzjoni hija trażmessa fuq bażi trimestrili, ħamest ijiem wara l-perijodu ta’ referenza. Id-data għall-ewwel trażmissjoni ta’ informazzjoni għandha tiġi miftehma bejn il-BERS u l-AETS. Informazzjoni storika hija pprovduta sa minn Ġunju tal-2009.
      L-indikaturi li ġejjin għandhom jiġu pprovduti: it-tqassim tal-istrumenti finanzjarji ammessi għan-negozju fis-swieq taż-Żona Ekonomika Ewropea li l-kodiċi tal-Klassifikazzjoni tal-Istrumenti Finanzjarji tagħhom huwa ES (ishma ordinarji/komuni); numru ta’ strumenti skont l-Istati Membri; numru ta’ strumenti ammessi mis-suq; numru ta’ strumenti ġodda maħruġin mis-suq; numru ta’ strumenti ġodda maħruġin mill-Istati Membri.

         (1)  Il-mudelli tal-COREP u tal-FINREP, fis-seħħ fid-data tar-rapportar, kif prodotti bħala linji gwida tal-ABE ppubblikati fis-sit elettroniku tal-ABE http://www.eba.europa.eu jew, kif xieraq, bħala standards tekniċi żviluppati mill-ABE u adottati mill-Kummissjoni taħt l-Artikolu 74(2) tad-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u t-tkomplija tan-negozju tal-istituzzjonijiet ta’ kreditu (ĠU L 177, 30.6.2006, p. 1).

         (2)  ĠU L 177, 30.6.2006, p. 1.

         (3)  ĠU L 177, 30.6.2006, p. 201.

         (4)  Il-mudelli għall-iskoperturi kbar, fis-seħħ fid-data tar-rappurtar, kif prodotti bħala linji gwida tal-ABE ppubblikati fis-sit elettroniku tal-ABE http://www.eba.europa.eu jew, kif xieraq, bħala standards tekniċi żviluppati mill-ABE (parti mill-qafas tal-COREP) u adottati mill-Kummissjoni taħt l-Artikolu 110 tad-Direttiva 2006/48/KE.

         (5)  Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).

      ANNESS III

         Talbiet ad hoc mill-BERS għal informazzjoni aggregata

      A.   KUNSIDERAZZJONIJIET ĠENERALI

      1.   Identifikazzjoni tal-ħtieġa għal stħarriġ ad hoc

      1.1.   Il-Bord Ewropew dwar ir-Riskju Sistemiku (BERS) jista’ jitlob li tiġi pprovduta informazzjoni aggregata fuq bażi ad hoc. Dawn it-talbiet għal informazzjoni ad hoc mill-BERS jistgħu jiġu indirizzati billi: (a) tiġi pprovduta informazzjoni li hija diġà disponibbli mingħand is-Sistema Ewropea tal-Banek Ċentrali (SEBĊ), l-Awtoritajiet Superviżorji Ewropej (ASEi), fornituri ta’ dejta kummerċjali jew id-databases ta’ organizzazzjonijiet internazzjonali, eż. il-Bank għall-Ħlasijiet Internazzjonali (BIS); jew (b) it-twettiq ta’ stħarriġ ad hoc.

      1.2.   Fl-isfond ta’ dak imsemmi hawn fuq, talbiet inizjali ad hoc għal informazzjoni aggregata ppreżentata mill-istrutturi tal-BERS ġeneralment iwasslu biex l-ewwel tiskatta fażi ta’ investigazzjoni, li l-għan tagħha huwa li tidentifika jekk jinħtieġx li jitwettaq stħarriġ ad hoc. Il-fażi ta’ investigazzjoni għandha, b’mod partikolari, tevalwa liema dejta kwantitattiva u kwalitattiva hija diġà disponibbli u jekk hijiex tajba għall-iskop. Fejn id-dejta disponibbli mhijiex tajba għall-iskop u jkun hemm ħtieġa biex id-dejta tinġabar mingħand aġenti għar-rapportar permezz ta’ stħarriġ ad hoc, il-fażi ta’ investigazzjoni tista’ diġà tidentifika il-popolazzjoni tar-rapportar u l-implikazzjonijiet wiesa’ tal-kost għall-aġenti għar-rapportar fit-twettiq ta’ stħarriġ ad hoc. L-eżitu tal-investigazzjoni jista’ jinvolvi l-adozzjoni ta’ deċiżjoni mill-Bord Ġenerali tal-BERS biex l-informazzjoni aggregata tinġabar permezz ta’ stħarriġ ad hoc.
      1.3.   Il-BERS u ASE waħda jew aktar jistgħu jaqblu, minħabba l-interess komuni tagħhom f’suġġett speċifiku, li jniedu stħarriġ ad hoc konġunt, f’liema każ fażi ta’ investigazzjoni ma tkunx neċessarja.
      2.   Tipi ta’ stħarriġ ad hoc

      2.1.   Jistgħu jintużaw żewġ tipi ta’ stħarriġ ad hoc:

                  (a)

                  Stħarriġ ta’ tip 1 jiffokaw fuq kwistjonijiet speċifiċi, eż. evalwazzjoni adegwata tal-iskoperturi, u normalment jimmiraw li jipprovdu tqassim aktar dettaljat f’eżerċizzji regolari ta’ ġbir ta’ dejta, eż. il-pożizzjonijiet “ta’ liema”. Stħarriġ ta’ tip 1 jistgħu jkopru wkoll settijiet ta’ dejta li jwasslu għal ġbir ta’ dejta (regolari) f’kuntest differenti jew minn organizzazzjoni differenti, bħalma huwa l-Fond Monetarju Internazzjonali jew il-BIS, u li għalihom diġà jeżistu oqfsa metodoloġiċi stabbiliti;

                  (b)

                  Stħarriġ ta’ tip 2 ikopru fenomeni li ma ġewx analizzati qabel u li għalihom ma ġiet stabbilita l-ebda metodoloġija u ma jitwettaq l-ebda ġbir regolari tal-informazzjoni. Stħarriġ ta’ tip 2 jeħtieġu konsiderevolment ħafna aktar xogħol mill-istħarriġ ta’ tip 1 u jista’ ma jkollhomx kriterju ta’ referenza. Informazzjoni estratta minn stħarriġ ta’ tip 2 tista’ tkun aktar diffiċli biex tiġi interpretata. Il-ħtieġa li jiġu identifikati l-aġenti għar-rapportar relevanti u li jiġi stabbilit qafas metodoloġiku tista’ timplika illi huwa meħtieġ żmien kunsiderevoli qabel ma tinġabar l-informazzjoni.

            2.2.   Meta jkun qed jiddeċiedi dwar jekk huwiex meħtieġ stħarriġ ad hoc, il-Bord Ġenerali tal-BERS għandu jkun informat dwar u jikkunsidra l-kost li x’aktarx ikun involuti u l-iskeda għat-twettiq ta’ dan l-istħarriġ.
      B.   PRINĊIPJI U PROĊEDURA GĦALL-ĠESTJONI TA’ TALBIET AD HOC

      3.   Prinċipji

      Is-Segretarjat tal-BERS, il-Bank Ċentrali Ewropew (BĊE) u l-ASEi (minn hawn ‘il quddiem il-“partijiet”) ser jimxu mal-prinċipji li ġejjin meta jkunu qed jaħdmu fuq talbiet għall-informazzjoni ad hoc mingħand il-BERS:

                  (a)

                  isegwu l-passi proċedurali miftiehma, li għandhom ikunu applikati b’mod trasparenti;

                  (b)

                  jevitaw interazzjoni eċċessiva mal-aġenti għar-rapportar;

                  (c)

                  jimmassimizzaw l-użu ta’ informazzjoni eżistenti għal diversi raġunijiet analitiċi u operattivi, filwaqt illi jirrispettaw ir-restrizzjonijiet legali neċessarji u l-miżuri għall-ħarsien tal-kunfidenzjalità;

                  (d)

                  sa fejn huwa possibbli, jużaw metodoloġiji u ġabriet ta’ dejta eżistenti li huma kemm jista’ jkun armonizzati;

                  (e)

                  jiżviluppaw l-aħjar prattiki għal stħarriġ ad hoc billi jintroduċu mekkaniżmi għall-feedback u jaqsmu l-informazzjoni dwar il-metodoloġiji fost il-partijiet kollha involuti.

            4.   Proċedura

      4.1.   Fażi tal-investigazzjoni

                  4.1.1.

                  L-istrutturi tal-BERS iwasslu t-talbiet inizjali tagħhom għal ġabra ad hoc ta’ informazzjoni aggregata lis-Segretarjat tal-BERS, li mbagħad jorganizza l-fażi tal-investigazzjoni bl-appoġġ tal-BĊE, billi jieħu l-azzjonijiet deskritti hawn taħt. It-talba għall-informazzjoni inizjali hija trasformata f’rekwiżiti tad-dejta attwali u d-disponibbiltà u l-kwalità ta’ informazzjoni relevanti hija evalwata fi ħdan organizzazzjonijiet relevanti. L-ASEi u l-Kumitat Konġunt tal-ASEi huma mgħarrfa bil-kontenut tat-talba ad hoc inizjali u huma mistednin biex jikkooperaw mal-BĊE fl-evalwazzjoni tal-informazzjoni disponibbli, bil-ħsieb li jiġi mmassimizzat l-użu ta’ informazzjoni miġbura preċedentement u li jiġi evitat piż miżjud ta’ rapportar. Il-fażi tal-investigazzjoni tista’ tiddependi wkoll fuq is-SEBĊ, inkluż il-Kumitat tal-Istatistika tas-SEBĊ (STC), il-Kumitat għall-Istabbiltà Finanzjarja tas-SEBĊ (FSC), jew sorsi oħrajn fi ħdan is-Sistema Statistika Ewropea, fornituri ta’ dejta kummerċjali u organizzazzjonijiet internazzjonali, eż. il-BIS.

                  4.1.2.

                  Jekk, bħala riżultat tal-fażi tal-investigazzjoni: (a) dejta tajba għall-użu jew sostituti aċċettabbli huma disponibbli u ta’ kwalità suffiċjenti, u (b) tkun inkisbet l-awtorizzazzjoni tas-sid biex tintuża dejta li mhijiex kollha pubblika, din id-dejta tiġi pprovduta permezz tas-Segretarjat tal-BERS lill-istruttura relevanti tal-BERS li qed titlob l-informazzjoni, flimkien mal-evalwazzjoni tal-kwalità meħtieġa u l-informazzjoni dwar il-kost tad-dejta miksuba minn sorsi kummerċjali.

                  4.1.3.

                  F’każijiet oħrajn, b’mod partikoalri fejn isseħħ xi waħda minn dawn li ġejjin: (a) sostituti huma disponibbli iżda huma ta’ kwalità mhux magħrufa jew insuffiċjenti, (b) dejta u sostituti mhumiex disponibbli, (c) ma tinkisibx awtorizzazzjoni biex tintuża dejta li mhijiex kollha pubblika, il-BĊE jipprovdi lill-BERS bl-eżitu tal-valutazzjoni relatata mad-disponibbiltà tal-informazzjoni u jipproponi sorsi u metodoloġiji possibbli għal stħarriġ ad hoc, inklużi: (i) il-kategoriji u n-numru ta’ aġenti għar-rapportar, (ii) il-mezzi tar-rapportar, eż. l-STC, il-FSC jew l-ASEi, (iii) stima approssimattiva tal-kost u l-perijodu ta’ żmien, (iv) diffikultajiet previsti.

            4.2.   Fażi tal-ġbir tad-dejta

                  4.2.1.

                  Wara li jirċievi r-riżultati tal-investigazzjoni, is-Segretarjat tal-BERS jissottometti permezz tal-Kumitat ta’ Tmexxija tal-BERS u għall-approvazzjoni tal-Bord Ġenerali tal-BERS proposta għal azzjoni ta’ segwitu flimkien ma’ evalwazzjoni approssimattiva tal-merti u tal-kost. Il-Bord Ġenerali tal-BERS jiddeċiedi jekk jagħmilx stħarriġ ad hoc, li jista’ jitlob l-involviment ta’ aġenti għar-rapportar. Id-deċiżjoni tal-Bord Ġenerali tista’ tiddetermina, b’mod partikolari: (a) it-tqassim tal-informazzjoni mitluba fuq livell istituzzjonali u ta’ partita, (b) il-sistema ta’ kunfidenzjalità li għandha tiġi applikata, b’mod partikolari min ser jitħalla jaċċessa liema dejta u kif id-dejta għandha tiġi maħżuna u trażmessa, (c) il-perijodi ta’ żmien għall-għoti tal-informazzjoni.

                  4.2.2.

                  Fejn stħarriġ ad hoc jitmexxa minn ASE, is-Segretarjat tal-BERS jikkuntattja lill-ASE relevanti u lill-Kumitat Konġunt. Id-dejta tista’ tiġi trażmessa permezz tal-BĊE, b’konformità sħiħa mal-Artikolu 8 tar-Regolament (UE) Nru 1092/2010 tal-Parlament Ewropew u tal-Kunsill tal-24 ta' Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1).

                  4.2.3.

                  Fejn stħarriġ ad hoc jitmexxa mis-SEBĊ, is-Segretarjat tal-BERS jikkuntattja lill-BĊE, li mbagħad jibda l-kuntatt mal-aġenti għar-rapportar potenzjali permezz tal-awtoritajiet nazzjonali kompetenti billi jintużaw il-kumitati tas-SEBĊ xierqa u billi jiġu rrispettati l-limitazzjonijiet applikabbli fuq il-kunfidenzjalità.

                  4.2.4.

                  Wara t-tlestija ta’ kull stħarriġ ad hoc, il-partijiet għandhom jaqsmu l-informazzjoni dwar l-implimentazzjoni tal-istħarriġ u, b’mod partikolari, dwar il-metodoloġiji u l-kontrolli tal-kwalità applikati kif ukoll dwar diffikultajiet li jkunu ltaqgħu magħhom, bil-ħsieb li jtejbu l-effettività u l-effiċjenza ta’ stħarriġ futuri.

         (1)  ĠU L 331, 15.12.2010, p. 1.


title: Id-Deċiżjoni tal-bank Ċentrali Ewropew tas-7 ta' Novembru, 2003 dwar l-amministrazzjoni ta' l-operazzjonijiet ta' self li l-Komunità ewropea kkonkludiet skond il-faċilità ta' assistenza finanzjarja ta' tul medju (ECB/2003/14)

text:
Avviż Legali Importanti

|

32003D0014(01)

Official Journal L 297 , 15/11/2003 P. 0035 - 0036

		Id-Deċiżjoni tal-bank Ċentrali Ewropewtas-7 ta' Novembru, 2003dwar l-amministrazzjoni ta' l-operazzjonijiet ta' self li l-Komunità ewropea kkonkludiet skond il-faċilità ta' assistenza finanzjarja ta' tul medju(ECB/2003/14)(2003/797/KE)IL-KUNSILL ĠENERALI TAL-BANK ĊENTRALI EWROPEW,Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 119 u l-Artikolu 123(2),Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u partikolarment l-Artikolu 21.2, l-Artikolu 44 u l-ewwel subinċiż ta' l-Artikolu 47.1,Wara li kkunsidra r-Regolament tal-Kunsill (KE) Nru. 332/2002 tat-18 ta' Frar, 2002, li jwaqqaf faċilità li tipprovdi assistenza finanzjajra ta' tul medju għall-bilanċi tal-pagamenti ta' l-Istati Membri [1] u partikolarment l-Artikolu 9,Billi:(1) Skond l-Artikolu 123(2) tat-Trattat u l-ewwel paragrafu ta' l-Artikolu 44 ta' l-Istatut, u skond l- l-Artikolu 1(1) tad-Deċiżjoni ECB/1998/NP2 tat-23 ta' Ġunju, 1998, li għandha x'taqsam mal-ħidma tal-Bank Ċentrali Ewropew dwar ċerti xogħlijiet li ħa f'idejh mill-Istitut Monetarju Ewropew, il-Bank Ċentrali Ewropew (ECB) ħa r-responsabbiltà tax-xogħlijiet ta' l-Istitut Monetarju Ewropew (IME) imsemmi fil-ħames subinċiż ta' l-Artikolu 117(2) tat-Trattat, il-ħames subinċiż ta' l-Artikolu 4.1 u t-tielet subinċiż ta' l-Artikolu 6.1 ta' l-Istatut ta' l-IME, sa mhux aktar tard mill-ġurnata li tiġi immedjatament qabel l-ewwel ġurnata tat-tielet stadju ta' l-għaqda ekonomika u monetarja (it-tielet stadju).(2) Konformi mad-Deċiżjoni ECB/1998/NP15 ta' l-1 ta' Diċembru, 1998, li għandha x'taqsam mal- ħidma tal-ECB dwar ċerti funzjonijiet rigward assistenza finanzjarja ta' tul medju għall-bilanċi tal- pagamenti ta' l-Istati Membri [2], id-Deċiżjoni ta' l-IME Nru. 8/95 tat-2 ta' Mejju, 1995, li għandha x'taqsam ma' l-amministrazzjoni ta' l-operazzjonijiet ta' self li l-Komunità Ewropea kkonkludiet skond il-mekkaniżmu ta' assistenza finanzjarja ta' tul medju, baqgħet valida u kompliet tapplika sa mill-ewwel ġurnata tat-tielet stadju.(3) Il-funzjonijiet imsemmija fir-recital (2) kienu mwettqa abbażi ta' l-Artikolu 11 tar-Regolament tal-Kunsill (KEE) Nru. 1969/88 ta' l-24 ta' Ġunju, 1988, li jwaqqaf faċilità waħda li tipprovdi assistenza finanzjarja ta' tul medju għall-bilanċi tal-pagamenti ta' l-Istati Membri [3].(4) Ir-Regolament (KE) Nru 332/2002, li daħal fis-seħħ fl-24 ta' Frar, 2002, irrevoka r-Regolament (KEE) Nru 1969/88.(5) Skond l-Artikolu 9 tar-Regolament (KE) Nru. 332/2002, il-ECB għandu jagħmel l-arranġamenti neċessarji għall-amministrazzjoni tas-self mogħti skond il-faċilità ta' assistenza finanzjarja ta' tul medju mwaqqfa b'dan ir-Regolament.(6) Id-deċiżjoni preżenti li timplimenta l-Artikolu 9 tar-Regolament (KE) Nru. 332/2002 se tirrevoka d-Deċiżjoni ECB/1998/NP15. Minħabba l-fatt li x-xogħlijiet l-oħra u d-deċiżjonijiet ta' l-IME imsemmija fid-Deċiżjoni ECB/1998/NP2, ukoll mhumiex aktar validi jew applikabbli fit-tielet stadju, id-Deċiżjoni ECB/1998/NP2 tistà, għall-iskop ta' ċarezza, tiġi rrevokata wkoll,ADDOTTA DIN ID-DEĊIŻJONI:Artikolu 1Il-ECB għandu jwettaq ix-xogħlijiet stipulati fl-Artikolu 9 tar-Regolament (KE) Nru. 332/2002, bil-mod deskritt fl-Artikli 2 sa 8 li jiġu aktar 'il quddiem.Artikolu 2Il-ħlasijiet li għandhom x'jaqsmu ma' l-operazzjonijiet ta' self tal-Komunità Ewropea għandhom isiru permezz tal-kontijiet li l-ECB għandu jiftaħ f'ismu.Artikolu 31. Il-fondi li jirċievi l-ECB, għall-kont tal-Komunità Ewropea, skond l-arranġamenti għas-self li tkun għamlet din ta' l-aħħar, għandhom jiġu trasferiti għall-kont indikat mill-bank ċentrali nazzjonali ta' l-Istat Membru li jirċievi s-selfa korrispondenti, fl-istess data ta' valur.2. Il-fondi li jirċievi l-ECB, għall-kont tal-Komunità Ewropea, dwar il-ħlas ta' l-imgħax jew ir-rimborż tal-kapital mill-Istat Membru li rċieva s-self, għandhom jiġu ttrasferiti għall-kontijiet speċifikati mill-kredituri skond l-arranġamenti ta' self li l-Komunità Ewropea kkonkludiet, fl-istess data ta' valur.Artikolu 4Għal kull operazzjoni ta' self, il-ECB għandu jiftaħ f'ewro fil-kotba tiegħu, il-kontijiet li ġejjin:(a) kont nostro intitolat "il-Bilanċi f'ewro miżmuma ma' …" li jikkorrispondi għall-fondi rċevuti għall-kont tal-Komunità Ewropea;(b) kont fin-naħa tal-passiv bħala l-kontroparti tal-kont imsemmi taħt (a);(ċ) kont memorandum, intitolat "Il-passivi tal-Komunità Ewropea dwar operazzjonijiet ta' self tal-Komunità Ewropea", diviż, fejn applikabbli, f'sub-kontijiet li jikkorrispondu għall-kredituri individwali dwar l-arranġamenti ta' self;(d) kont memorandum, intitolat "Talbiet tal-Komunità Ewropea dwar operazzjonijiet ta' self tal-Komunità Ewropea".Artikolu 5Il-ECB għandu jirreġistra l-operazzjonijiet finanzjarji deskritti fl-Artikolu 3 billi jnaqqas jew jikkredita l-kontijiet imsemmija fl-Artikolu 4, fid-data tal-valur tagħhom.Artikolu 61. Il-ECB għandu jiċċekkja l-iskadenzi msemmija fl-arranġamenti ta' self għall-ħlas ta' l-imgħax u r-rimborż tal-kapital.2. Il-ECB għandu jinnotifika lill-bank ċentrali nazzjonali ta' l-Istat Membru li jkun midjun mal-Komunità Ewropea ta' lanqas ħmistax-il ġurnata kalendarja qabel kull skadenza li tkun tmiss.Artikolu 7Il-ECB għandu jinforma bil-miktub minnufih lill-Kummissjoni Ewropea bi kwalunkwe operazzjoni li jkun wettaq għall-kont tal-Komunità Ewropea. Il-ECB għandu jindirizza dawn il-komunikazzjonijiet għall-attenzjoni tad-Direttorat Ġenerali għall-Affarijiet Ekonomiċi u Finanzjarji fil-Kummissjoni Ewropea.Artikolu 8Fl-aħħar ta' kull sena kalendarja l-ECB għandu jipprepara rapport biex jinfurma lill-Kummissjoni Ewropea dwar l-operazzjonijiet finanzjarji li jkun wettaq matul is-sena u li jkollhom x'jaqsmu ma' operazzjonijiet ta' self. Dan ir-rapport għandu jinkludi rendikont tat-talbiet u l-passiv tal-Komunità Ewropea li joħorġu mill-operazzjonijiet ta' self.Artikolu 9Id-Deċiżjoni ECB/1998/NP2 u d-Deċiżjoni ECB/1998/NP15 huma rrevokati.Artikolu 10Il-Bord Eżekuttiv tal-ECB għandu jagħmel l-arranġamenti kollha neċessarji sabiex jaffettwa din id-Deċiżjoni.Artikolu 11Din id-Deċiżjoni għandha tidħol fis-seħħ fil-ġurnata wara l-pubblikazzjoni tagħha fil-Ġurnal Uffċjali ta' l-Unjoni Ewropea.Magħmula fi Frankfurt am Main, is-7 ta' Novembru, 2003.Għall-Kunsill Ġenerali tal-ECBJean-Claude Trichet[1] ĠU L 53, tat-23.2.2002, p. 1.[2] Ippubblikat bħala l-Anness V mad-Deċiżjoni BĊE/2000/12 ta' l-10 ta' Novembru, 2000, dwar il-pubblikazzjoni ta' ċerti atti legali u strumenti tal-Bank Ċentrali Ewropew, ĠU L 55, ta' l-24.2.2001, p. 76.[3] ĠU L 178, tat-8.7.1988, p. 1. Ir-Regolament kif emendat bl-Att dwar l-Adeżjoni ta' l-1994.--------------------------------------------------


title: Deċiżjoni tal-Kunsill (UE) 2015/155 tas- 27 ta' Jannar 2015 dwar il-pożizzjoni li trid tittieħed f'isem l-Unjoni Ewropea fi ħdan il-Kumitat dwar il-Kummerċ fil-Prodotti stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta' amministrazzjoni tal-Kwota tar-Rata Tariffarja

text:
               31.1.2015

               MT

               Il-Ġurnal Uffiċjali tal-Unjoni Ewropea

               L 26/22

         DEĊIŻJONI TAL-KUNSILL (UE) 2015/155
   tas-27 ta' Jannar 2015
   dwar il-pożizzjoni li trid tittieħed f'isem l-Unjoni Ewropea fi ħdan il-Kumitat dwar il-Kummerċ fil-Prodotti stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta' amministrazzjoni tal-Kwota tar-Rata Tariffarja
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Ftehim ta' Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (1) (“il-Ftehim”) ġie ffirmat fis-6 ta' Ottubru 2010.

               (2)

               F'konformità mal-Artikolu 15.10(5) tiegħu, il-Ftehim ġie applikat provviżorjament mill-1 ta' Lulju 2011 sakemm jitlestew il-proċeduri għall-konklużjoni tiegħu.

               (3)

               L-Artikolu 15.1 tal-Ftehim jistabbilixxi Kumitat tal-Kummerċ li, fost oħrajn, għandu l-kompitu li jiżgura li l-Ftehim jaħdem kif suppost u li jissorvelja l-ħidma tal-kumitati speċjalizzati kollha.

               (4)

               Skont l-Artikolu 15.2 tal-Ftehim, ġew stabbiliti kumitati speċjalizzati taħt il-patroċinju tal-Kumitat tal-Kummerċ. Il-Kumitat tal-Kummerċ fil-Prodotti, skont l-Artikolu 2.16 tal-Ftehim, huwa wieħed minn dawk il-kumitati speċjalizzati.

               (5)

               F'konformità mal-punt 2 tal-Appendiċi 2-A-1 tal-Ftehim, huwa possibbli għall-Korea li tuża sistema ta' rkant biex tamministra u timplimenta l-Kwoti tar-Rata Tariffarja (“TRQs”) applikati mill-Korea għall-ħalib u l-krema, il-butir, l-għasel u l-larinġ li joriġinaw fl-Unjoni fuq il-bażi tal-Ftehim. It-termini tas-sistema ta' rkant għandhom jiġu stabbiliti bi ftehim reċiproku tal-Partijiet fi ħdan il-Kumitat tal-Kummerċ fil-Prodotti.

               (6)

               F'konformità mal-punt 3 tal-Appendiċi 2-A-1 tal-Ftehim, huwa possibbli għall-Korea li tuża sistema ta' ħruġ ta' liċenzji biex tamministra u timplimenta ċerti TRQs. Il-Partijiet għandhom jiftiehmu fi ħdan il-Kumitat dwar il-Kummerċ tal-Prodotti rigward il-politiki u l-proċeduri għas-sistema ta' ħruġ ta' liċenzji, inkluża l-eliġibbiltà sabiex jiġu rċevuti l-kwantitajiet ta' TRQ, u kull bidla jew emenda għal dawn.

               (7)

               Huwa meħtieġ li tiġi stabbilita l-pożizzjoni li għandha tittieħed f'isem l-Unjoni fi ħdan il-Kumitat tal-Kummerċ fil-Prodotti rigward ir-regoli ta' amministrazzjoni tat-TRQ.

               (8)

               Id-deċiżjoni konġunta għandha tittieħed permezz ta' skambju ta' noti bejn l- Unjoni u l-Korea, li jkunu ffirmati minn rappreżentant tal-Kummissjoni f'isem l- Unjoni.

               (9)

               Il-pożizzjoni tal-Unjoni fi ħdan il-Kumitat tal-Kummerċ fil-Prodotti għandha għalhekk tkun imsejsa fuq l-abbozz tadDeċiżjoni tal-Kumitat tal-Kummerċ fil-Prodotti li jinsab anness ma' din id-Deċiżjoni.

         ADOTTA DIN ID-DEĊIŻJONI:
   Artikolu 1
   Il-pożizzjoni li trid tittieħed f'isem l-Unjoni fi ħdan il-Kumitat tal-Kummerċ fil-Prodotti stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta' amministrazzjoni tat-TRQ, għandha tkun imsejsa fuq l-abbozz tad-Deċiżjonital-Kumitat tal-Kummerċ fil-Prodotti li jinsab anness ma' din id-Deċiżjoni.
   Jista' jintlaħaq ftehim dwar korrezzjonijet tekniċi minuri fl-abbozz tad-Deċiżjoni tal-Kumitat tal-Kummerċ fil-Prodotti mir-rappreżentanti tal-Unjoni f'dak il-Kumitat mingħajr il-ħtieġa ta' Deċiżjoni ġdida tal-Kunsill.
   Artikolu 2
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fi Brussell, is-27 ta' Jannar 2015.

            Għall-Kunsill

            Il-President

         J. REIRS

      (1)  ĠU L 127, 14.5.2011, p. 6.

      ABBOZZ
      DEĊIŻJONI Nru 1 TAL-KUMITAT TAL-KUMMERĊ FIL-PRODOTTI UE-KOREA
      ta' …
      dwar l-adozzjoni tar-regoli ta' amministrazzjoni u implimentazzjoni tal-Kwota tar-Rata Tariffarja
      IL-KUMITAT TAL-KUMMERĊ FIL-PRODOTTI,
      Wara li kkunsidra l-Ftehim ta' Kummerċ Ħieles bejn ir-Repubblika tal-Korea (“il-Korea”), minn naħa waħda, u l-Unjoni Ewropea u l-Istati Membri tagħha, fuq in-naħa l-oħra, (“il-Partijiet” u “il-Ftehim”) u b'mod partikolari l-Artikoli 2.16, 15.2.1 u l-punti 2 u 3 tal-Appendiċi 2-A-1 tiegħu,
      Billi:

                  (1)

                  L-Artikolu 15.1 tal-Ftehim jistabbilixxi Kumitat tal-Kummerċ li għandu, fost affarijiet oħra, jiżgura li l-Ftehim jaħdem kif suppost u jissorvelja l-ħidma tal-kumitati speċjalizzati kollha.

                  (2)

                  Skont l-Artikolu 15.2 tal-Ftehim, ġew stabbiliti kumitati speċjalizzati taħt il-patroċinju tal-Kumitat tal-Kummerċ. Il-Kumitat tal-Kummerċ fil-Prodotti, skont l-Artikolu 2.16 tal-Ftehim, huwa wieħed minn dawn il-kumitati speċjalizzati.

                  (3)

                  Skont il-punt 2 tal-Appendiċi 2-A-1 tal-Ftehim, il-Korea tista' tuża sistema ta' rkant sabiex tamministra u timplimenta l-kwoti tar-rata tariffarja (“TRQs”) applikati mill-Korea għal ċerti prodotti ta' oriġini tal-Unjoni Ewropea abbażi tal-Ftehim. It-termini tas-sistema ta' rkant jridu jiġu stabbiliti bi ftehim reċiproku tal-Partijiet permezz ta' deċiżjoni tal-Kumitat tal-Kummerċ fil-Prodotti.

                  (4)

                  Skont il-punt 3 tal-Appendiċi 2-A-1 tal-Ftehim, il-Korea tista' tuża sistema ta' liċenzji sabiex tamministra u timplimenta ċerti TRQs. Il-Partijiet għandhom jiftiehmu fi ħdan il-Kumitat tal-Kummerċ fil-Prodotti rigward il-politiki u l-proċeduri għas-sistema ta' liċenzji, inkluża l-eliġibbiltà sabiex jiġu rċevuti l-kwantitajiet ta' TRQ, u kull bidla jew emenda għal dawn,

            IDDEĊIEDA KIF ĠEJ:

                  1.

                  Il-Korea għandha tamministra u timplimenta l-kwoti tar-rata tariffarja applikati mill-Korea għal ċerti prodotti ta' oriġini tal-Unjoni Ewropea abbażi tal-Ftehim ta' Kummerċ Ħieles bejn ir-Repubblika tal-Korea, min-naħa l-waħda, u l-Unjoni Ewropea u l-Istati Membri tagħha, min-naħa l-oħra, skont ir-regoli stabbiliti fl-Anness għal din id-Deċiżjoni.

                  2.

                  Din id-Deċiżjoni tidħol fis-seħħ fi …

         Magħmul fi, …,

               Għall-Kumitat tal-Kummerċ fi Prodotti

            Mauro PETRICCIONE

               Direttur

               Id-Direttorat Ġeneral għall-Kummerċ tal-Kummissjoni Ewropea

            Hak-Do KIM

               Direttur Ġenerali tal-Politika tal-FTA

               Il-Ministeru għall-Kummerċ, l-Industrija u l-Enerġija tar-Repubblika tal-Korea

         ANNESS

            IR-REGOLI GĦALL-AMMINISTRAZZJONI U L-IMPLIMENTAZZJONI TAL-KWOTI TAR-RATA TARIFFARJA

         Artikolu 1
         L-għażla taż-żmien tal-irkantijiet u l-applikazzjoni tal-liċenzji
         (1)   L-irkantijiet għal trab tal-ħalib xkumat, trab tal-ħalib, ħalib kondensat u għasel naturali għandhom jiġu qabel il-perjodu ta' importazzjoni, jiġifieri f'Ġunju għall-kwoti li jinfetħu f'Lulju.
         (2)   Il-linji gwida speċifiċi mill-Korea Agro-Fisheries & Food Trade Corporation ser jipprevedu li l-avviżi pubbliċi għall-irkantijiet ser isiru tmint ijiem kalendarji qabel id-data tal-iskadenza tal-applikazzjoni għall-parteċipazzjoni fl-irkantijiet.
         (3)   Għal oġġetti ta' prodotti li l-iskeda ta' żmien għall-applikazzjoni għal-liċenzja tal-kwota tagħhom mhix iffissata fil-Ftehim ta' Kummerċ Ħieles Korea-UE, il-linji gwida speċifiċi tal-aġenziji magħżula biex jamministraw il-Kwoti tar-Rata Tariffarja (TRQs) (minn hawn 'il quddiem imsejħa “l-Aġenzji Rakkomandanti”) se jipprevedu perjodu, għat-tressiq tal-applikazzjoni għal liċenzja, li jkun ta' mill-inqas sebat ijiem kalendarji mill-ewwel jum ta' xogħol tas-sena ta' eżekuzzjoni msemmija fl-Anness 2-A, il-punt 5 tal-Ftehim ta' Kummerċ Ħieles Korea-UE.
         Artikolu 2
         Depożitu u miżati
         (1)   Mhu ser ikun hemm l-ebda spiża amministrattiva jew ħlasijiet imposti minbarra d-depożitu — l-ammont imħallas minn offerenti li japplikaw għall-irkant — għal servizzi relatati ma' applikazzjoni għal allokazzjoni ta' TRQ permezz ta' bejgħ bl-irkant.
         (2)   L-istruzzjonijiet ġenerali għall-offerenti għal kull irkant għandhom jippreskrivu li d-depożitu jiġi rritornat lill-offerenti hekk kif il-proċeduri tal-amministrazzjoni normali ta' wara l-irkant ikunu tlestew.
         (3)   L-ebda garanzija jew depożitu mhu se jkun meħtieġ għal applikanti għal liċenzja.
         Artikolu 3
         Ħruġ u validità ta' rakkomandazzjoni
         (1)   L-Aġenziji Rakkomandanti se joħorġu Rakkomandazzjoni għat-TRQs għall-Importazzjoni tal-FTA Korea-UE (minn hawn 'il quddiem imsejħa “Rakkomandazzjoni”) wara rkant jew applikazzjoni għal liċenzja.
         (2)   Ir-rakkomandazzjonijiet lill-applikanti għandhom jinħarġu fi żmien jumejn kalendarji sakemm l-applikazzjoni tar-Rakkomandazzjoni tat-TRQs tkun tissodisfa r-rekwiżiti tar-Rakkomandazzjoni.
         (3)   Rakkomandazzjoni għat-TRQs għall-importazzjoni tkun valida għal 90 jum. Il-perjodu tal-validità jista' jiġi estiż għal 30 jum ieħor, iżda ma jistax jaqbeż l-aħħar jum tas-sena ta' eżekuzzjoni msemmija fl-Anness 2-A, punt 5 tal-Ftehim ta' Kummerċ Ħieles Korea-UE.
         Artikolu 4
         Pubblikazzjoni tal-informazzjoni dwar l-amministrazzjoni tat-TRQs
         (1)   Il-linji gwida tal-Ministeru tal-Agrikoltura, l-Ikel u l-Affarijiet Rurali tal-Korea (minn hawn 'il quddiem imsejjaħ “MAFRA”) u l-linji gwida speċifiċi tal-Aġenziji Rakkomandanti se jkunu ppubblikati fuq il-websajts rispettivi tagħhom.
         (2)   Fuq bażi regolari, fuq il-websajts tagħhom l-Aġenziji Rakkomandanti se jippubblikaw informazzjoni li tinkludi avviżi pubbliċi biex jitressqu applikazzjonijiet għal liċenzji u rkantijiet, allokazzjoni ta' liċenzji u perijodi tal-irkant, kwantitajiet allokati, kwantitajiet li jifdal disponibbli għal kull TRQ u d-data ppjanata tal-irkant/perjodu ta' liċenzjar li jkun imiss.
         (3)   Il-kriterji bażiċi għal irkantijiet inklużi l-eliġibbiltà, il-ħlas ta' depożitu u ta' ritorn, id-dati tal-irkant, il-kodiċi u l-informazzjoni tal-irkant se jkunu inklużi fil-linji gwida speċifiċi tal-Korea Agro-Fisheries & Food Trade Corporation jew fl-istruzzjonijiet ġenerali lill-offerenti għal kull irkant.
         Artikolu 5
         Regoli ta' allokazzjoni tat-TRQs
         Il-linji gwida tal-MAFRA jippermettu d-distribuzzjoni tal-volum annwali tat-TRQ matul is-sena permezz ta' diviżjoni tal-volum annwali tat-TRQ f'għadd ta' subvolumi, li s-somma tagħhom tkun ekwivalenti għall-volum tat-TRQ annwali. Il-volum totali ta' TRQ għal kull sena ta' eżekuzzjoni kif jistipula l-Ftehim ta' Kummerċ Ħieles Korea-UE ma għandux jitnaqqas.

            L-amministrazzjoni tal-kwoti tar-rata tariffarja (TRQs): Glossarju

                     Aġenziji rakkomandanti

                     Aġenziji Koreani maħtura biex jimmaniġġjaw it-TRQs: Il-Korea Dairy Industries Association, il-Korea Agro-Fisheries & Food Trade Corporation, il-Korea Feed Ingredients Association u l-Korea Feed Milk Replacer Association
                     Websajts:

                                 Il-Korea Dairy Industries Association (verżjoni bil-Korean biss hija disponibbli):
                                 http://www.koreadia.or.kr/

                                 Il-Korea Agro-Fisheries & Food Trade Corporation:
                                 http://www.at.or.kr/home/apen000000/index.action

                                 Il-Korea Feed Ingredients Association (verżjoni bil-Korean biss hija disponibbli):
                                 http://www.kfeedia.org/main.html

                                 Il-Korea Feed Milk Replacer Association (verżjoni bil-Korean biss hija disponibbli):
                                 http://milkreplacer.or.kr/

                     Depożitu

                     Ammont imħallas mill-offerenti li japplikaw għal irkant. Id-depożitu jiġi rritornat lil kull offerent immedjatament wara r-rakkomandazzjoni tal-kwota.

                     Rakkomandazzjoni

                     Ħruġ ta' TRQ għall-importazzjoni wara rkant jew applikazzjoni għal liċenzja.

                     Perjodu ta' validità

                     Il-perjodu li matulu tkun valida rakkomandazzjoni għal TRQ għall-importazzjoni.

                     Sena ta' eżekuzzjoni

                     Perjodu ta' 12-il xahar bejn anniversarji konsekuttivi tal-FTA (l-1 ta' Lulju) li huwa stabbilit għalihom fl-FTA Korea-UE volum annwali ta' TRQ.


title: Deċiżjoni (UE, Euratom) 2016/847 tar-Rappreżentanti tal-Gvernijiet tal-Istati Membri tal-24 ta' Mejju 2016 li taħtar Imħallef fil-Qorti Ġenerali

text:
               28.5.2016

               MT

               Il-Ġurnal Uffiċjali tal-Unjoni Ewropea

               L 141/77

         DEĊIŻJONI (UE, Euratom) 2016/847 TAR-RAPPREŻENTANTI TAL-GVERNIJIET TAL-ISTATI MEMBRI
   tal-24 ta' Mejju 2016
   li taħtar Imħallef fil-Qorti Ġenerali
   IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
   Wara li kkunsidraw it-Trattat dwar l-Unjoni Ewropea, u b'mod partikolari l-Artikolu 19 tiegħu,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 254 u 255 tiegħu,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a(1) tiegħu,
   Billi:

               (1)

               Il-mandati ta' erbatax-il imħallef tal-Qorti Ġenerali ser jiskadu fil-31 ta' Awwissu 2016. Jeħtieġ li jsir il-proċess ta' ħatriet għall-perijodu mill-1 ta' Settembru 2016 sal-31 ta' Awwissu 2022.

               (2)

               Is-Sur Lauri MADISE ġie propost għat-tiġdid tal-mandat tiegħu.

               (3)

               Il-Kumitat stabbilit skont l-Artikolu 255 tat-Trattat dwar il-Funzjonament tal-Unjoni Ewropea ta opinjoni dwar l-idoneità tas-Sur Lauri MADISE għall-funzjoni ta' mħallef fil-Qorti Ġenerali,

         ADOTTAW DIN ID-DEĊIŻJONI:
   Artikolu 1
   Is-Sur Lauri MADISE huwa b'dan maħtur imħallef fil-Qorti Ġenerali għall-perijodu mill-1 ta' Settembru 2016 sal-31 ta' Awwissu 2022.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, l-24 ta' Mejju 2016.

            Il-President

         P. DE GOOIJER


title: 2013/699/UE: Deċiżjoni tal-Kunsill tal- 25 ta’ Novembru 2013 li taħtar membru Latvjan u żewġ membri supplenti Latvjani fil-Kumitat tar-Reġjuni

text:
               30.11.2013

               MT

               Il-Ġurnal Uffiċjali tal-Unjoni Ewropea

               L 320/43

         DEĊIŻJONI TAL-KUNSILL
   tal-25 ta’ Novembru 2013
   li taħtar membru Latvjan u żewġ membri supplenti Latvjani fil-Kumitat tar-Reġjuni
   (2013/699/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Latvjan,
   Billi:

               (1)

               Fit-22 ta’ Diċembru 2009 u t-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Guntars KRIEVIŅŠ, sar vakanti siġġu ta’ membru fil-Kumitat tar-Reġjuni.

               (3)

               Konsegwentement għat-tmiem tal-mandat tas-Sur Viktors GLUHOVS, sar vakanti siġġu ta’ membru supplenti. Konsegwentement għall-ħatra tas-Sur Jānis VĪTOLIŅŠ bħala membru fil-Kumitat tar-Reġjuni, ser isir vakanti siġġu ta’ membru supplenti,

         ADOTTA DIN ID-DEĊIŻJONI:
   Artikolu 1
   Dawn li ġejjin huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               (a)

               bħala membru:

                           —

                           Is-Sur Jānis VĪTOLIŅŠ, L-ewwel Viċi President tal-Kunsill tal-Belt ta’ Ventspils

                     u

               (b)

               bħala membri supplenti:

                           —

                           Is-Sur Gunārs ANSIŅŠ, Viċi President tal-Kunsill tal-Belt ta’ Liepāja

                           —

                           Is-Sinjura Olga VEIDIŅA, President tal-Kumitat dwar Kwistjonijiet Soċjali tal-Kunsill tal-Belt ta’ Rīga.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-25 ta’ Novembru 2013.

            Għall-Kunsill

            Il-President

         D. PAVALKIS

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: Bank Ewropew tal-Investiment – Deċiżjoni tal-Bord tal-Gvernaturi tat- 30 ta’ Marzu 2009 dwar iż-żieda fil-kapital tal-Bank Ewropew tal-Investiment

text:
               15.1.2010

               MT

               Il-Ġurnal Uffiċjali tal-Unjoni Ewropea

               L 10/19

         BANK EWROPEW TAL-INVESTIMENT
   DEĊIŻJONI TAL-BORD TAL-GVERNATURI
   tat-30 ta’ Marzu 2009
   dwar iż-żieda fil-kapital tal-Bank Ewropew tal-Investiment
   IL-BORD TAL-GVERNATURI TAL-BANK EWROPEW TAL-INVESTIMENT,
   WARA LI KKUNSIDRA l-Artikoli 4(3) u 5(2) tal-Istatut,
   BILLI l-kompitu tal-Bank huwa stabbilit fl-Artikolu 267 tat-Trattat li jistabbilixxi l-Komunità Ewropea,
   BILLI skont it-tieni subparagrafu tal-Artikolu 4(1) tal-Istatut tal-Bank, l-unità tal-kont għandha tkun iddefinita bħala li hija l-euro,
   BILLI l-iżvilupp reċenti fl-attività tal-Bank u l-iżvilupp li aktarx ser ikun hemm fit-tislif, b’mod partikolari bil-għan li tingħata risposta għas-sejħiet tal-Kunsill Ewropew u l-Kunsill tal-ECOFIN, jeħtieġ appoġġ akbar mill-BEI għal firxa ta’ attivitajiet, b’mod partikolari fil-perspettiva preżenti tas-sitwazzjoni ekonomika fl-UE matul is-snin li ġejjin,
   BILLI skont id-deliberazzjonijiet tal-Bord tad-Diretturi dwar il-ħtiġijiet ta’ kapital tal-Bank fil-laqgħa tiegħu tas-16 ta’ Diċembru 2008, il-kapital sottoskritt tal-Bank għandu jiżdied għal EUR 232 392 989 000; il-porzjon li għandu jitħallas għandu jkun ta’ 5 fil-mija, iffinanzjat għal kollox mill-Bank mir-Riżervi Addizzjonali tiegħu, u l-Fond ta’ Riżerva għandu jerġa’ jinbena progressivament sar-rekwiżit statutorju tiegħu ta’ 10 fil-mija tal-kapital sottoskritt,
   IDDEĊIEDA UNANIMAMENT fit-30 ta’ Marzu 2009, permezz tal-proċedura bil-miktub stipulata fl-Artikolu 5 tar-Regoli tal-Proċedura tal-Bank, fuq proposta mill-Bord tad-Diretturi, skont l-Artikolu 4(3) tal-Istatut tal-BEI li:

               1.

               Riżervi Addizzjonali tal-Bank fl-ammont ta’ EUR 5 379 241 000 għandhom jitqiesu bħala riżervi liberi;

               2.

               Mir-riżervi liberi, EUR 2 000 000 000 għandhom jiġu ttrasferiti lil riżerva apposta bħala appoġġ għall-SFF u impenji simili;

               3.

               B’effett mill-1 ta’ April 2009, il-kapital tal-Bank għandu jiżdied skont kif ġej:

                           3.1.

                           Il-kapital sottoskritt mill-Istati Membri għandu jiżdied pro rata, minn EUR 164 808 169 000 għal EUR 232 392 989 000, sabiex jintlaħqu dawn l-ammonti (EUR):

                                       Il-Ġermanja

                                       37 578 019 000

                                       Franza

                                       37 578 019 000

                                       L-Italja

                                       37 578 019 000

                                       Ir-Renju Unit

                                       37 578 019 000

                                       Spanja

                                       22 546 811 500

                                       Il-Belġju

                                       10 416 365 500

                                       L-Olanda

                                       10 416 365 500

                                       L-Iżvezja

                                       6 910 226 000

                                       Id-Danimarka

                                       5 274 105 000

                                       L-Awstrija

                                       5 170 732 500

                                       Il-Polonja

                                       4 810 160 500

                                       Il-Finlandja

                                       2 970 783 000

                                       Il-Greċja

                                       2 825 416 500

                                       Il-Portugall

                                       1 820 820 000

                                       Ir-Repubblika Ċeka

                                       1 774 990 500

                                       L-Ungerija

                                       1 679 222 000

                                       L-Irlanda

                                       1 318 525 000

                                       Ir-Rumanija

                                       1 217 626 000

                                       Is-Slovakkja

                                       604 206 500

                                       Is-Slovenja

                                       560 951 500

                                       Il-Bulgarija

                                       410 217 500

                                       Il-Litwanja

                                       351 981 000

                                       Il-Lussemburgu

                                       263 707 000

                                       Ċipru

                                       258 583 500

                                       Il-Latvja

                                       214 805 000

                                       L-Estonja

                                       165 882 000

                                       Malta

                                       98 429 500

                           3.2.

                           Mir-riżervi liberi, EUR 3 379 241 000 għandhom jiġu ttrasformati f’kapital imħallas permezz ta’ trasferiment mir-Riżervi Addizzjonali tal-Bank għall-kapital tiegħu;

                           3.3.

                           Dan il-kapital għandu jitqies li huwa parti mill-kapital sottoskritt u mħallas, biex b’hekk il-kapital imħallas tal-Bank jiżdied minn EUR 8 240 408 450 għal EUR 11 619 649 450;

         KONSEGWENTEMENT

               3.4.

               L-Istatut tal-Bank għandu jiġi emendat. Sa mill-1 ta’ April 2009: l-ewwel subparagrafu tal-Artikolu 4(1) tal-Istatut tal-Bank għandu jkun ifformulat kif ġej:
               “Il-kapital tal-Bank għandu jkun EUR 232 392 989 000 sottoskritt mill-Istati Membri skont kif ġej

                           Il-Ġermanja

                           37 578 019 000

                           Franza

                           37 578 019 000

                           L-Italja

                           37 578 019 000

                           Ir-Renju Unit

                           37 578 019 000

                           Spanja

                           22 546 811 500

                           Il-Belġju

                           10 416 365 500

                           L-Olanda

                           10 416 365 500

                           L-Iżvezja

                           6 910 226 000

                           Id-Danimarka

                           5 274 105 000

                           L-Awstrija

                           5 170 732 500

                           Il-Polonja

                           4 810 160 500

                           Il-Finlandja

                           2 970 783 000

                           Il-Greċja

                           2 825 416 500

                           Il-Portugall

                           1 820 820 000

                           Ir-Repubblika Ċeka

                           1 774 990 500

                           L-Ungerija

                           1 679 222 000

                           L-Irlanda

                           1 318 525 000

                           Ir-Rumanija

                           1 217 626 000

                           Is-Slovakkja

                           604 206 500

                           Is-Slovenja

                           560 951 500

                           Il-Bulgarija

                           410 217 500

                           Il-Litwanja

                           351 981 000

                           Il-Lussemburgu

                           263 707 000

                           Ċipru

                           258 583 500

                           Il-Latvja

                           214 805 000

                           L-Estonja

                           165 882 000

                           Malta

                           98 429 500 ”

               4.

               Din id-deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

            Għall-Bord tal-Gvernaturi

            Iċ-Chairman

         C. STAVRAKIS

            Is-Segretarju

         A. QUEREJETA